অযোগ্যদের তালিকা প্রকাশ করল SSC, কতজনের নাম রয়েছে?

ওয়েব ডেস্ক: অবশেষে অযোগ্যদের তালিকা (Ineligible Candidates List) প্রকাশ করল স্কুল সার্ভিস কমিশন (School Service Commission)। সুপ্রিম কোর্টের (Supreme Court) নির্দেশ অনুযায়ী, সাত দিনের মধ্যেই এই তালিকা প্রকাশ করতে হত কমিশনকে। আদালতের সেই নির্দেশ মান্য করেই শনিবার সন্ধ্যায় এসএসসির (SSC) অফিসিয়াল ওয়েবসাইটে প্রকাশিত হয়েছে অযোগ্য প্রার্থীদের সেই প্রতীক্ষিত তালিকা। জানা গিয়েছে, এই তালিকায় মোট ১,৮০৪ জন প্রার্থীর নাম অন্তর্ভুক্ত হয়েছে।

তবে এই তালিকা প্রকাশ ঘিরে কমিশনের দফতরে তৈরি হয়েছিল নাটকীয় পরিস্থিতি। প্রথমে একটি তালিকা প্রকাশ করলেও, কিছুক্ষণের মধ্যেই তা সরিয়ে নেয় কমিশন। পরে এসএসসি চেয়ারম্যান সিদ্ধার্থ মজুমদার দফতরে এসে আধিকারিকদের সঙ্গে বৈঠক করেন। বৈঠকের পরই নতুন করে তালিকা প্রকাশ করা হয়।

আরও পড়ুন: জেল হেফাজত জীবনকৃষ্ণের, কী নির্দেশ আদালতের?

আগামী ৭ এবং ১৪ সেপ্টেম্বর এসএসসির গুরুত্বপূর্ণ নিয়োগ পরীক্ষা রয়েছে। এর আগেই সুপ্রিম কোর্টের বিচারপতি সঞ্জয় কুমার এবং বিচারপতি সতীশচন্দ্র শর্মার বেঞ্চ স্পষ্ট জানিয়ে দিয়েছিলেন—‘দাগি অযোগ্য’ প্রার্থীরা কোনওভাবেই পরীক্ষায় বসতে পারবেন না। তাই বৃহস্পতিবার আদালত নির্দেশ দিয়েছিল, সাত দিনের মধ্যে ওই প্রার্থীদের নামের তালিকা প্রকাশ করতে হবে।

অতীতে নিয়োগ দুর্নীতি মামলায় নানা অনিয়ম সামনে আসার পর থেকেই আদালতের নজর রয়েছে গোটা প্রক্রিয়ার উপর। এবারের পদক্ষেপকে বিশেষজ্ঞরা দেখছেন নিয়োগ প্রক্রিয়ায় স্বচ্ছতা আনার চেষ্টার অংশ হিসেবে।

দেখুন আরও খবর: জেল হেফাজত জীবনকৃষ্ণের, কী নির্দেশ আদালতের?